ግድቡ በምስራቅ አፍሪካ በተደጋጋሚ የሚከሰተውን ድርቅ ለመቋቋም አስተዋጽኦው የጎላ ነው – ምሁራን
 -ታላቁ የኢትዮጵያ ህዳሴ ግድብ የቀጠናው አገራትን ድርቅ ከመቋቋም ባለፈ የተቀናጀ የውኃ ሃብት ልማት አጠቃቀም ስርዓት እንዲኖርም አስተዋጽኦው የላቀ እንደሚሆን የምስራቅ አፍሪካ የልማት በይነ-መንግስታት /ኢጋድ/ አባል አገራት የውሃ ሃብት ምሁራን ተናገሩ።በሱዳን ካርቱም ዩኒቨርሲቲ የደንና ውሃ ሃብት ልማት ምሁር ፕሮፌሰር አልኑር አብደላ ግድቡ በአህጉሪቱ ድርቅን ለመከላከል ድርሻው የላቀ በመሆኑ ፕሮጀክቱ ከስኬት እንዲደርስ እያንዳንዱ ባለድርሻ አካል የድርሻውን ሊወጡ ይገባል።በተለይም በምስራቅ አፍሪካ በተደጋጋሚ የሚከሰተውን ድርቅ ለመቋቋም አስተዋጽኦው የጎላ ይሆናልም ብለዋል፡፡ግድቡ ወደ ወሳኝ ምዕራፍ ለማሸጋገር እያንዳንዱ የአህጉሪቱ ማህበረሰብ የፕሮጀክቱ አካል መሆን አለበት ያሉት ፕሮፌሰር አልኑር፥ አንዳንድ ማህበረሰቦች ስለ ግድቡ ያላቸው የተሳሳተ አመለካከት ለመቀየር የውሃ ሃብት ምሁራን ትኩረት ሰጥተው ሊሰሩ እንደሚገባ አሳስበዋል።የኢጋድ አባል አገራት የውኃ ሃብት ዕቅድና ቁጥጥር ኮሚሽነርና የዩጋንዳ የውሃ ሃብት አጠቃቀም ልማት ዳይሬክተር ዶክተር ካሊስት ትንዲሙጋያ በበኩላቸው የግድቡ መሰራት ለኢትዮጵያ ብቻ ሳይሆን ለቀጠናው አገራትም የውሃ ሃብታቸውን ሙሉ በሙሉ በመጠቀም የኢኮኖሚ እድገታቸውን የሚያረጋገጥ ነው ብለዋል፡፡የቀጠናው አገራት በተለይም ኬንያና ዩጋንዳ ከኢትዮጵያ ኃይል ለመውሰድ የታላቁ ህዳሴ ኤሌክትሪክ ማመንጫ ግድብን እየተጠባበቁ እንደሚገኙም ገልጸዋል።ፕሮጀክቱ በአህጉሪቱ ኢኮኖሚዊ፣ ማህበራዊና ፖለቲካዊ ትስስር ከመፍጠሩ ባለፈ የተቀናጀ የውሃ ሃብት ልማት እንዲኖር በማድረግ ድርቅን ለመከላከል አስተዋጽኦው የጎላ መሆኑንም ተናግረዋል።የውኃና መሬት ልማት ማዕከል ምክትል ዳይሬክተርና የኢትዮጵያ ውሃ አጋርነት ዋና ፀሓፊ ዶክተር አጠና አላምረውም የህዳሴው ግድብ ስራው ሲጠናቀቅ በሚፈጥረው ሰው ሰራሽ ሃይቅ ለአሳ ሃብት ዕድገት ወሳኝ ሚና ይኖረዋል ብለዋል።የታችኛው የተፋሰሰ አገራት ግድቡ አገራቱ በደለል እንዳይሞሉ የሚያደርግ መሆኑንም አስገንዝበዋል።በአሁኑ ወቅት የታላቁ ህዳሴ ኤሌክትሪክ ኃይል ማመንጫ ግድብ ግንባታ 46 በመቶ ተጠናቋል።(ኢዜአ)